बगीबिल सेतु
बोगीबील ब्रिज (असमिया: বগীবিল / बगीबिल ; उच्चारण : बोगीबील ) भारत के असम राज्य में ब्रह्मपुत्र नदी पर बना एक पुल है। इस पर रेलपथ तथा सड़कपथ दोनों बने हुए हैं। यह पुल असम के धेमाजी जिला और डिब्रूगढ़ जिला को जोड़ता है। इस पर सन 2002 में कार्य आरम्भ हुआ था। यह 4.94 किमी लम्बा है और भारत का सबसे लम्बा रेल-सह-सड़क सेतु है। यह भारत का पाँचवा सबसे बड़ा सेतु है तथा एशिया का दूसरा सबसे लंबा रेल-रोड सेतु है। इसका उद्घाटन भारत के प्रधान मन्त्री नरेन्द्र मोदी ने 25 दिसम्बर 2018 को सुशासन दिवस के अवसर पर किया था। बोगीबील सेतु का जीवनकाल 120 वर्ष अनुमानित है। पुल को बनाने में 30 लाख सीमेंट की बोरियों का इस्तेमाल किया गया। इतनी सीमेंट से 41 ओलिंपिक स्वीमिंग पूल बनाए जा सकते हैं।